Seba' snin ilu, dik li bdiet bħala dimostrazzjoni paċifika fil-qalba tal-wegħda tal-hekk imsejħa Rebbiegħa Għarbija malajr żviluppat fi gwerra ċivili totali fis-Sirja li ħalliet aktar minn 400 000 ruħ mejta, aktar minn 11-il miljun persuna spustata u madwar 19-il miljun Sirjan fi bżonn ta' assistenza. Il-pajjiżi ġirien il-Libanu, il-Ġordan u t-Turkija qed isibuha diffiċli biex ilaħħqu mal-akbar eżodu fl-istorja reċenti. F'Marzu 2011, fil-belt tan-nofsinhar ta' Deraa bdew protesti favur id-demokrazija li malajr infirxu mal-pajjiż kollu, li madanakollu ntlaqgħu b'ripressjoni brutali mill-forzi tas-sigurtà Sirjani. Il-vjolenza mingħajr ħniena tar-reġim u l-gwerra brutali kontra l-poplu tiegħu stess wasslu mhux biss għal gwerra ċivili, kaos u qerda, iżda wittew ukoll it-triq għall-qawmien tal-estremiżmu u gruppi terroristiċi bħad-Da'esh u Al-Nusra. Illum il-kunflitt jaħsad il-ħajja taċ-ċittadini kuljum minkejja l-wegħdiet ta' diżintensifikazzjoni u l-għadd kbir ta' appelli mill-komunità internazzjonali biex jieqaf l-isparar. Huwa imperattiv li jiġu salvati l-ħajjiet f'Ghouta u kullimkien fis-Sirja, kif ukoll li tiġi protetta l-popolazzjoni ċivili. Jeżistu ħtiġijiet umanitarji fis-Sirja kollha iżda bħalissa huma partikolarment kritiċi fil-Lvant ta' Ghouta, f'Idlib u f'Afrin. Ir-riżoluzzjoni 2401 tal-KSNU hija r-reazzjoni unanima tal-komunità internazzjonali biex tiġi indirizzata l-vjolenza u s-sitwazzjoni umanitarja dejjem sejra għall-agħar fis-Sirja kollha, iżda fil-biċċa l-kbira tagħha din għadha mhux qed tiġi osservata minħabba l-offensiva mill-art u l-bumbardament mill-ajru mingħajr heda, kif ukoll l-immirar intenzjonat tal-popolazzjoni ċivili u l-infrastrutturi mediċi fil-Lvant ta' Ghouta mir-reġim, bl-appoġġ tar-Russja u l-Iran. Niddeploraw ukoll l-aċċess ostakolat għall-assistenza umanitarja kkawżat mir-reġim, u t-tneħħija konsistenti ta' oġġetti mediċi mill-konvojs umanitarji. L-UE tesprimi wkoll tħassib serju dwar is-sitwazzjoni umanitarja li sejra għall-agħar f'Afrin wara l-operazzjoni militari Torka. L-implimentazzjoni tal-UNSCR 2401 mill-partijiet kollha hija neċessarja biex tippermetti t-twassil ta' għajnuna umanitarja u l-evakwazzjoni medika li huma meħtieġa b'mod urġenti fis-Sirja kollha, iżda b'mod partikolari fil-Lvant ta' Ghouta u f'Afrin. Illum, intennu l-appell tagħna lill-partijiet kollha għall-implimentazzjoni immedjata u sħiħa tar-Riżoluzzjoni 2401 tal-KSNU li titlob waqfien minnufih mill-ġlied u nappellaw għal darb'oħra lir-Russja, lill-Iran u lit-Turkija, kif għamlet l-UE fl-ittra tar-RGħ lill-ministri rispettivi tagħhom wara l-Kunsill Affarijiet Barranin tas-26 ta' Frar, biex josservaw l-obbligi u r-responsabbiltajiet tagħhom bħala garanti ta' Astana. Mill-bidu nett l-Unjoni Ewropea kienet ċara li ma jista' jkun hemm l-ebda soluzzjoni militari għal dan il-konflitt. Intennu li din il-kriżi umanitarja orribbli tista' tintemm biss permezz ta' soluzzjoni politika sostenibbli. Dan jista' jinkiseb biss permezz ta' proċess politiku ġenwin u inklużiv li jissodisfa l-aspettattivi demokratiċi u l-ħtiġijiet tal-poplu Sirjan f'konformità mar-Riżoluzzjonijiet rilevanti tal-KSNU, inkluż il-Komunikat ta' Ġinevra tal-2012 u r-Riżoluzzjoni 2254 tal-KSNU. L-UE ttenni l-appoġġ tagħha għall-ħidma tal-Mibgħut Speċjali tan-NU u l-proċess ta' Ġinevra mmexxi min-NU f'dan ir-rigward. L-UE wettqet sehemha fil-ġlieda kontra d-Da'esh u issa li din l-organizzazzjoni terroristika kważi nqerdet fis-Sirja nemmnu li ftehim politiku jibqa' l-unika triq lejn soluzzjoni sostenibbli għall-kunflitt, inkluż il-qerda dejjiema tal-estremiżu vjolenti. Huwa kruċjali li jintlaħaq ftehim politiku sinifikanti u inklużiv, li jissodisfa l-aspirazzjonijiet tal-poplu Sirjan kollu u li jinkludi b'rappreżentanza adegwata lin-nisa fit-taħdidiet bejn is-Sirjani f'Ġinevra. Id-demokrazija, id-drittijiet tal-bniedem u l-istat tad-dritt huma prinċipji fundamentali u l-Unjoni Ewropea qed taħdem biex dawn jissarrfu f'inizjattivi konkreti. Ma jista' jkun hemm l-ebda transizzjoni sinifikanti fis-Sirja mingħajr il-ġustizzja u r-rappreżentanza ġusta tal-komunitajiet kollha. Infaħħru r-rwol kostruttiv mwettaq mill-Kummissjoni ta' Negozjar Sirjana u l-impenn tagħha fil-proċess. Nappellaw lir-reġim biex jimpenja ruħu b'mod sinifikanti f'taħditiet u lis-sostenituri tiegħu biex jużaw l-influwenza tagħhom sabiex jiżguraw li dan iseħħ. Ser infittxu mingħajr serħan dawk responsabbli għad-delitti tal-gwerra; din hija l-bażi indispensabbli għar-rikonċiljazzjoni nazzjonali. Nikkundannaw ukoll l-użu tal-armi kimiċi mir-reġim Sirjan u d-Da'esh li ġie kkonfermat fir-rapporti tal-Mekkaniżmu ta' Investigazzjoni Konġunt bejn l-OPCW u n-NU, u nenfasizzaw it-tħassib serju tagħna dwar rapporti kontinwi tal-użu ta' armi kimiċi. Dawn ir-rapporti reċenti għandhom jiġu investigati bir-reqqa u jenħtieġ li l-awturi ta' dawn id-delitti waħxin jitressqu quddiem il-ġustizzja. Il-komunità internazzjonali ma tistax tittollera l-impunità għal delitti tal-gwerra u delitti kontra l-umanità. L-UE ser tkompli tappoġġa r-reżiljenza tal-poplu Sirjana. Fiż-żoni taħt il-kontroll tal-oppożizzjoni, l-istrutturi amministrattivi lokali ser ikomplu jibbenefikaw mill-appoġġ tal-UE. Is-Sirja għandha terġa' titwaħħad bħala pajjiż sovran u indiviż. F'dan ir-rigward, l-UE ser tkun lesta biex tassisti fir-rikostruzzjoni tas-Sirja kemm-il darba tkun tassew fis-seħħ transizzjoni politika ġenwina, inklużiva u komprensiv f'konformità mar-Riżoluzzjoni 2254 tal-KSNU u l-Komunikat ta' Ġinevra tal-2012 u ser tkompli tappoġġa lill-pajjiżi ġirien. L-Unjoni Ewropea hija d-donatur prinċipali fir-reazzjoni internazzjonali għall-kriżi Sirjana b'total ta' aktar minn €10.6 biljun mill-2011. Il-konferenza Brussell II tal-24-25 ta' April 2018 ser tkun pass ieħor li ser jieħdu l-UE u n-NU biex jiżguraw li l-komunità internazzjonali tibqa' ffukata fuq il-kunflitt fis-Sirja u biex jiġu indirizzati l-ħtiġijiet umanitarji urġenti ta' dawk milquta minnu kif ukoll f'appoġġ għar-reżiljenza tal-pajjiżi li jospitaw ir-refuġjati. Id-destin tas-Sirja jinsab fil-paċi, fid-demokrazija, iċ-ċittadinanza ugwali u l-istat tad-dritt. L-Unjoni Ewropea ser tkompli taħdem għal dan b'determinazzjoni u konsistenza, għall-poplu Sirjan. L-UE ser tkompli tappoġġa lis-Sirjani. Il-Pajjiżi Kandidati l-Eks Repubblika Jugoslava tal-Maċedonja*, il-Montenegro* u l-Albanija*, u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, jallinjaw ruħhom ma' din id-Dikjarazzjoni. *L-Eks Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.